**Úrskurður**

**Agamál nr. 33/2021-2022**

**Viðburður:** Leikur Þróttar Vogum og Stál-úlfs í 2. deild mfl. kk. sem leikinn var 11. nóvember 2021.

**Kærði:** Karolis Venclovas, leikmaður Stál-úlfs.

**Málavextir**

Hinn 12. nóvember 2021 barst aga- og úrskurðarnefnd atvikaskýrsla dómara eftir framangreindan leik, sbr. 1. mgr. 6. gr. Reglugerðar um aga- og úrskurðarmál (hér eftir reglugerðin), vegna atviks í leik Þróttar Vogum og Stál-úlfs í 2. deild mfl. kk. sem leikinn var 11. nóvember 2021.

**Leikskýrsla**

Í atvikaskýrslu kemur fram að kærði hafi skallað andstæðing sinn í höfuðið og að um hafi verið að ræða árás án aðdraganda og fyrirvara. Dómarar leiksins hafi veitt honum óíþróttamannslega villu en síðar uppfært villuna í brottrekstrarvillu. Við það hafi kærði brugðist mjög illa við, gengið að dómara leiksins með ógnandi fasi og framkomu. Kærði hafi sett brjóstkassa sinn upp að brjóstkassa dómara og fært andlit sitt í persónulegt rými dómara, að því er virtist mjög meðvitaður um hæðarmismun þeirra. Loks hafi kærði látið orð falla á móðurmáli sínu sem dómari hafi túlkað sem niðrandi í ljósi aðstæðna.

Aga- og úrskurðarnefnd barst myndband af atvikinu þar sem sést hvernig kærði skallar mótherja sinn. Þegar ákvörðun hefur svo verið tekin um brottvísun má sjá hvernig kærði gengur að dómara og rekur efri hluta líkama síns í hann.

**Greinargerð Stál-úlfs**

Aga- og úrskurðarnefnd barst greinargerð vegna málsins frá formanni körfuknattleiksdeildar Stál-úlfs 15. nóvember 2021. Í greinargerðinni kemur fram að félagið fordæmi hegðun kærða og slíkt eigi hvorki að sjást innan vallar né utan. Beðist hafi verið afsökunar eftir leik. Þó er tekið fram að mikill hiti hafi verið í leiknum sem hafi byrjað vegna slakrar dómgæslu þar sem hallað hafi á Stál-úlf. Í öðrum leikhluta hafi kærði strax fengið tvær villur dæmdar á sig fyrir lítið og síðar hafi mótherji ekki fengið villur þegar um augljósa snertingu hafi verið að ræða. Kærði hafi þannig verið kominn úr jafnvægi þegar hið kærða atvik átti sér stað, þar sem kærði og andstæðingur hans hafi mæst, haus í haus, og kærði hafi orðið fyrri til til að ýta eða skalla mótherja. Þá er tekið fram að það sem síðar átti sér stað hafi verið algjör óþarfi.

**Niðurstaða aga- og úrskurðarnefndar**

Það er mat aga- og úrskurðarnefndar að háttsemi kærða falli undir d. lið 1. mgr. 13. gr. reglugerðarinnar, þar sem segir að hafi einstaklingi verið vísað af leikvelli eða keppnisstað vegna viljandi líkamsmeiðingar eða tilraunar til slíks skuli aga- og úrskurðarnefnd úrskurða viðkomandi í að minnsta kosti þriggja leikja bann nema atlagan hafi haft alvarlegar afleiðingar en þá er nefndinni heimilt að úrskurða viðkomandi í tímabundið bann í öllum flokkum.

Jafnframt er það mat aga- og úrskurðarnefndar að kærði hafi sýnt af sér meiriháttar ósæmilega hegðun gagnvart dómara í skilningi e. liðar 1. mgr. 13. gr. reglugerðarinnar með háttsemi sinni eftir að honum var vísað af leikvelli.

Aga- og úrskurðarnefnd telur hæfilegt að hinn kærði leikmaður, Karolis Venclovas, hljóti fimm leikja bann á grundvelli e. liðar 1. mgr. 13. gr. reglugerðarinnar, sbr. d. lið sömu greinar.

**Úrskurðarorð**

Hinn kærði leikmaður, Karolis Venclovas, skal sæta fimm leikja banni vegna háttsemi sinnar í leik Þróttar Vogum og Stál-úlfs í 2. deild mfl. kk. sem leikinn var þann 11. nóvember 2021.

Reykjavík, 24. nóvember 2021

**Birkir Guðmundarson, varaformaður**

**Kristinn G. Kristinsson**

**María Káradóttir**